FI Euroopan unionin virallinen lehti L 112/1

KOMISSION ASETUS (EU) N:o 364/2014,

annettu 4 päivänä huhtikuuta 2014,

Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse fenpyroksimaatin, flubendiamidin, isopyratsaamin, kresoksiimimetyylin, spirotetramaatin ja tiaklopridin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan,

sekä katsoo seuraavaa:

(1) Kresoksiimimetyylin ja tiaklopridin jäämien enimmäismäärät vahvistettiin asetuksen (EY) N:o 396/2005 liitteessä II sekä liitteessä III olevassa B osassa. Fenpyroksimaatin, flubendiamidin, isopyratsaamin ja spirotetramaatin jäämien enimmäismäärät vahvistettiin asetuksen (EY) N:o 396/2005 liitteessä III olevassa A osassa.

(2) Fenpyroksimaatti-tehoainetta sisältävän kasvinsuojeluaineen käyttöä karhunvatukoihin, vadelmiin, paprikoihin ja tarhapapuihin (silpimättömät) koskevan hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus voimassa olevien jäämien enimmäismäärien muuttamiseksi.

(3) Flubendiamidin osalta tällainen hakemus tehtiin sen käytöstä mansikoihin. Isopyratsaamin osalta tällainen hakemus tehtiin sen käytöstä juureksiin ja juurimukuloihin (lukuun ottamatta sokerijuurikasta, perunoita sekä trooppisia juureksia ja juurimukuloita), paprikoihin ja Cucurbitaceae-heimon kasveja). Kresoksiimimetyylin osalta tällainen hakemus tehtiin sen käytöstä acerolakirsikoihin. Spirotetramaatin osalta tällainen hakemus tehtiin sen käytöstä mansikoihin, banaaneihin, syötäviksi tarkoitettuihin oliiveihin ja salottisipuleihin. Tiaklopridin osalta tällainen hakemus tehtiin sen käytöstä pinaattiin ja vastaaviin lehtiin.

(4) Asetuksen (EY) N:o 396/2005 6 artiklan 2 ja 4 kohdan mukaisesti tehtiin hakemus spirotetramaatin käytöstä ananaksiin. Hakija väittää, että aineen sallittu käyttö tähän viljelykasviin Yhdysvalloissa johtaa siihen, että jäämämäärät ylittävät asetuksessa (EY) N:o 396/2005 vahvistetun jäämien enimmäismäärän, ja että jäämien enimmäismäärän olisi oltava korkeampi, jotta vältetään tämän viljelykasvin tuontia koskevat kaupan esteet.

(5) Asianomaiset jäsenvaltiot arvioivat nämä hakemukset asetuksen (EY) N:o 396/2005 8 artiklan mukaisesti, ja arviointiraportit toimitettiin komissiolle.

(6) Euroopan elintarviketurvallisuusviranomainen, jäljempänä ’elintarviketurvallisuusviranomainen’, arvioi hakemukset ja arviointiraportit ja tarkasteli etenkin kuluttajille ja soveltuvissa tapauksissa eläimille aiheutuvia riskejä ja antoi perustellut lausunnot (2) ehdotetuista jäämien enimmäismääristä. Se toimitti lausunnot komissiolle ja jäsenvaltioille sekä julkisti ne.

(7) Elintarviketurvallisuusviranomainen totesi perustellussa lausunnossaan, että kresoksiimimetyylin käytöstä acerolakirsikoihin toimitetut tiedot ovat riittävät uuden jäämien enimmäismäärän vahvistamiseksi perustuen ulkokäyttöön EU:n pohjoisosissa. Tiaklopridin käytöstä pinaattiin ja vastaaviin lehtiin toimitetut tiedot ovat riittävät uuden jäämien enimmäismäärän vahvistamiseksi perustuen ulkokäyttöön EU:n pohjoisosissa ainoastaan pinaatin ja mangoldin osalta.

(8) Kaikkien muiden hakemusten osalta elintarviketurvallisuusviranomainen katsoi, että kaikki toimitettavia tietoja koskevat vaatimukset täyttyivät ja että hakijoiden pyytämät muutokset jäämien enimmäismääriin olivat kuluttajien turvallisuuden kannalta hyväksyttäviä 27 erityiselle kuluttajaryhmälle Euroopassa tehdyn kuluttajien altistumisen arvioinnin perusteella. Elintarviketurvallisuusviranomainen otti huomioon aineiden toksikologisia ominaisuuksia koskevat uusimmat tiedot. Näitä aineita mahdollisesti sisältävien elintarvikkeiden kulutuksesta johtuva elinikäinen altistuminen näille aineille taikka asianomaisten kasvien ja tuotteiden suuresta kulutuksesta johtuva lyhytaikainen altistuminen eivät kumpikaan osoittaneet, että hyväksyttävä päiväsaanti (ADI) tai akuutin altistumisen viiteannos (ARfD) olisivat vaarassa ylittyä.

(9) Kun otetaan huomioon elintarviketurvallisuusviranomaisen perustellut lausunnot ja tarkasteltavana olevan asian kannalta merkitykselliset tekijät, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.

(10) Sen vuoksi asetusta (EY) N:o 396/2005 olisi muutettava.

(11) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liitteet II ja III tämän asetuksen liitteen mukaisesti.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 4 päivänä huhtikuuta 2014. Komission puolesta Puheenjohtaja José Manuel BARROSO

(1) EUVL L 70, 16.3.2005, s. 1.

(2) Elintarviketurvallisuusviranomaisen tieteelliset raportit ovat saatavilla verkossa osoitteessa http://www.efsa.europa.eu:

Reasoned opinion on the modification of the existing MRLs for fenpyroximate in various crops. EFSA Journal 2013;11(6):3272 [45 pp.]. doi:10.2903/j.efsa.2013.3272.

Reasoned opinion on the modification of the existing MRL for flubendiamide in strawberries. EFSA Journal 2013;11(10):3403 [27 pp.]. doi:10.2903/j.efsa.2013.3403.

Reasoned opinion on the modification of the existing MRLs for isopyrazam in various vegetables. EFSA Journal 2013;11(9):3385 [38 pp.]. doi:10.2903/j.efsa.2013.3385.

Reasoned opinion on the modification of the existing MRL for kresoxim-methyl in azaroles. EFSA Journal 2013;11(7):3344 [25 pp.]. doi:10.2903/j.efsa.2013.3344.

Reasoned opinion on the modification of the existing MRLs for spirotetramat in strawberries, bananas, table olives, pineapples and shallots. EFSA Journal 2013;11(9):3361 [38 pp.]. doi:10.2903/j.efsa.2013.3361.

Reasoned opinion on the modification of the existing MRLs for thiacloprid in spinach and similar leaves. EFSA Journal 2013;11(9):3382 [26 pp.]. doi:10.2903/j.efsa.2013.3382.